“የመጀመሪያው የውሃ ሙሌት መጠናቀቅ፣  የመቻላችን ማሳያ ነው” ፕሮፌሰር በየነ ጴጥሮስ
አዲስ አበባ፡- መላው የኢትዮጵያ ህዝብ በታላቅ ጉጉትና በብዙ ተስፋ የሚጠብቀው ታላቁ የኢትዮጵያ ህዳሴ ግድብ ግንባታ የመጀመሪያው ውሃ ሙሌትመጠናቀቅ ኢትዮጵያውያን አትችሉም ላሉን የመቻላችን ማሳያ መሆኑ ተገለፀ።አዲስ ዘመን ጋዜጣ ያነጋገራቸው ፖለቲከኛ ፕሮፌሰር በየነ ጴጥሮስ፤ የመጀመሪያው የውሃ ሙሌት መጠናቀቁን ተከትሎ የተሰማቸውን ደስታ ገልፀዋል። ለመላው የኢትዮጵያ ህዝብም የእንኳን ደስ አላችሁ መልዕክታቸውን አስተላልፈዋል። የመጀመሪያ ውሃ ሙሌቱ መጠናቀቅ የኢትዮጵያውያንን ማንነት ያስመሰከረ የግብፅንም ልክ ያሳየ መሆኑን ተናግረዋል። ይህ ስኬት ለኢትዮጵያውያንም ሆነ ለሌሎች ያለው እንድምታ ቀላል የሚባል አይደለም ያሉት ፕሮፌሰር በየነ፤ እንዲህ አይነት ፕሮጀክቶችን ጀምሮ ማጠናቀቅ ፈተናው ከባድ ቢሆንም ኢትዮጵያውያን ይህን በመቻላችን ስኬታማ ነን ብለዋል። ይህም አትችሉም ሲሉን ለነበሩት ሁሉ ትልቅ መልእክት ነው ብለዋል። በተለይም እስከዛሬ ድረስ ማንም ጠያቂ ሳይኖርባቸው የዓባይ ውሃ ለኛ ፈጣሪያችን ነው እስከማለት የደረሱትን የግብፆች ጫና ተቋቁሞ ለዚህ መድረስ ትልቅ ስኬት መሆኑን ተናግረዋል። ግብፅ የዓባይን ውሃ በብቸኝነት ለመጠቀም ባላት ጉጉት ስታስፈራራ መቆየቷንም አስታውሰዋል። ይህ ትልቅ ድል በመሆኑ ግብፆች ከዚህ በላይ የትም ሊሄዱ አይችሉም ድርድሩም ይቀጥላል ብለዋል።ግብፅ በቀጣይ በሚደረገው ድርድሮች አክብራ እንድትሄድ ማሳያ መሆን የሚችል እንደሆነ የጠቆሙት ፕሮፌሰር በየነ፤ በታሪክም ቢሆን ኢትዮጵያ ከግብፅ ጋር ከፍተኛ ግንኙነት ያላት እና ጎረቤት አገር ብንሆንም እስካሁንም የውስጥ ችግሮቻችንን ተጠቅመው ሲያሸብሩና ሲያስፈራሩ መቆየታቸውን አመልክተዋል። ይሁንና አሁን የመጀመሪያው የውሃ ሙሌት መጠናቀቁ ማስፈራራታቸው እንደማያዋጣና ልካቸውን እንዲያውቁ ያስችላል ብለዋል።ይሁን እንጂ ድል አድርገናል በማለት ብዙም መኩራራት አይገባም ያሉት ፕሮፌሰር በየነ፤ ቀጣይ ለምናከናውነው ግንባታም ድርድሮች የሚቀጥሉ መሆናቸውን አብራርተዋል። ስለዚህ ሁሉንም ነገር በፍቅርና በውይይት ማድረግ ተገቢ መሆኑንም አመልክተዋል። በቀጣይም አቅም እስከፈቀደ ድረስ ሌሎች ግድቦችን በመገንባት ኢትዮጵያን ወደተሻለ ከፍታ ማምጣትና ህዝቦቿን ከድህነት ማውጣት የግድ ነው ያሉት ፕሮፌሰር በየነ፤ ይህን ተግባራዊ ማድረግ የሚቻለውም የተጀመረውን ሥራ አጠናክሮ በመቀጠል በመስኖ እርሻና በሀይል ማመንጫዎች በመሆኑ እነዚህን ሁለት ከድህነት መውጫ መንገዶች አጠናክሮ መቀጠል ተገቢ ነው በማለት አብራርተዋል።አሁን የተገኘው ድል ለቀጣዩ ተግባር ስንቅ ከመሆን በላይ በጉልበት እናስቆማለን በማለት ሲፎክሩ ለነበሩትም ሆነ በዲፕሎማሲም ሊያዳክሙን ለሞከሩት በሙሉ አሁን መጠናቸውን እና ልካቸውን እንዲያውቁ አድርጓል። የድሉ ባለቤት መላው የኢትዮጵያ ህዝብ ቢሆንም በተለየ መልኩ በጉዳዩ ድርድር ሲያደርጉ ለነበሩ ሁሉ ታላቅ ምስጋና እና ክብር ይገባቸዋል። መንግስትስም “ሙያ በልብ ነው” እንዲሉ። ብዙ ጫጫታዎችን ችሎ በታቀደው መሰረት የግድቡን ውሃ ሙሌት ተግባራዊ እንዲሆን በማድረጉ እውቅና ሊሰጠውና ሊመሰገን ይገባል። ይህም ጨዋነት ነው ብለዋል፤ በቀጣይም እያንዳንዱ ተግባር ተጠናክሮ መቀጠል እንዳለበት አሳስበዋል።አዲስ ዘመን ሐምሌ 16/2012ፍሬህይወት አወቀ